PATENTTI- JA REKISTERIHALLITUS		Music Export Finland Association ry
Yhdistysrekisteri			Säännöt

1. Yhdistyksen nimi ja kotipaikka

Yhdistyksen nimi on Music Export Finland Association ry ja sen kotipaikka on Helsinki. 

2. Tarkoitus ja toiminnan laatu

Yhdistyksen tarkoituksena on edistää suomalaisen musiikin tunnettuutta ulkomailla. 

Toimintansa tukemiseksi yhdistys kerää jäsenmaksuja jäseniltään, anoo apurahoja suomalaiselta julkiselta ja yksityiseltä sektorilta sekä voi järjestää tilaisuuksia suomalaisen musiikin tunnettuuden edistämiseksi.  

3. Jäsenet

Yhdistykseen jäseneksi voivat liittyä suomalaisen musiikin tunnettuuden edistämiseksi toimivat aatteelliset yhdistykset ja organisaatiot, jotka hyväksyvät yhdistyksen tarkoituksen ja säännöt. Jäseniksi voivat yhdistyksen hallituksen harkinnan mukaan liittyä myös yritykset sekä yksityiset henkilöt.

Jäsenet hyväksyy hakemuksesta yhdistyksen hallitus.

4. Jäsenen eroaminen ja erottaminen

Jäsenellä on oikeus erota yhdistyksestä ilmoittamalla siitä kirjallisesti hallitukselle tai sen puheenjohtajalle taikka ilmoittamalla erosta yhdistyksen kokouksessa merkittäväksi pöytäkirjaan.

Hallitus voi erottaa jäsenen yhdistyksestä, jos jäsen on jättänyt erääntyneen jäsenmaksunsa maksamatta tai muuten jättänyt täyttämättä ne velvoitukset, joihin hän on yhdistykseen liittymällä sitoutunut tai on menettelyllään yhdistyksessä tai sen ulkopuolella huomattavasti vahingoittanut yhdistystä tai ei enää täytä laissa taikka yhdistyksen säännöissä mainittuja jäsenyyden ehtoja.

5. Liittymis- ja jäsenmaksu

Jäseniltä perittävän liittymismaksun ja vuotuisen jäsenmaksun suuruudesta päättää syyskokous.

6. Hallitus

Yhdistyksen asioita hoitaa hallitus, johon kuuluu syyskokouksessa valitut puheenjohtaja ja kahdesta viiteen muuta varsinaista jäsentä sekä tarvittava määrä varajäseniä. Hallitus valitsee keskuudestaan varapuheenjohtajan.

Hallituksen toimikausi on kalenterivuosi.

Hallitus voi myös nimittää yhdistykselle toiminnanjohtajan, jonka tulee hoitaa yhdistyksen juoksevaa hallintoa hallituksen antamien ohjeiden mukaisesti. Hallitus voi kiinnittää toiminnanjohtajan työsuhteeseen ja valitsee yhdistyksen muut tarvittavat virkailijat.
 
Hallitus kokoontuu puheenjohtajan tai hänen estyneenä ollessaan varapuheenjohtajan kutsusta, kun he katsovat siihen olevan aihetta tai kun vähintään puolet hallituksen jäsenistä sitä vaatii. 

Hallitus on päätösvaltainen, kun vähintään puolet sen jäsenistä, puheenjohtaja tai varapuheenjohtaja mukaan luettuna on läsnä. Äänestykset ratkaistaan yksinkertaisella äänten enemmistöllä. Äänten mennessä tasan ratkaisee puheenjohtajan ääni, vaaleissa kuitenkin arpa. 

7. Yhdistyksen nimen kirjoittaminen

Yhdistyksen nimen kirjoittavat hallituksen puheenjohtaja ja varapuheenjohtaja kumpikin erikseen tai toiminnanjohtaja yhdessä joko hallituksen puheenjohtajan tai varapuheenjohtajan kanssa.

8. Tilikausi ja tilintarkastus

Yhdistyksen tilikausi on kalenterivuosi.   

Tilinpäätös tarvittavine asiakirjoineen ja hallituksen vuosikertomus on annettava tilintarkastajille viimeistään kaksi viikkoa ennen kevätkokousta. Tilintarkastajien tulee antaa kirjallinen lausuntonsa viimeistään viikkoa ennen kevätkokousta hallitukselle.

9. Yhdistyksen kokoukset

Yhdistys pitää vuosittain kaksi varsinaista kokousta.

Yhdistyksen kevätkokous pidetään tammi-toukokuussa ja syyskokous syys-joulukuussa hallituksen määräämänä päivänä.

Ylimääräinen kokous pidetään, kun yhdistyksen kokous niin päättää tai kun hallitus katsoo siihen olevan aihetta tai kun vähintään kymmenesosa (1/10) yhdistyksen äänioikeutetuista jäsenistä sitä hallitukselta erityisesti ilmoitettua asiaa varten kirjallisesti vaatii. Kokous on pidettävä kolmenkymmenen vuorokauden kuluessa siitä, kun vaatimus sen pitämisestä on esitetty hallitukselle.

Yhdistyksen kokouksissa on jokaisella jäsenellä yksi ääni. 

Yhdistyksen kokouksen päätökseksi tulee, ellei säännöissä ole toisin määrätty, se mielipide, jota on kannattanut yli puolet annetuista äänistä. Äänten mennessä tasan ratkaisee kokouksen puheenjohtajan ääni, vaaleissa kuitenkin arpa.

10. Yhdistyksen kokousten koollekutsuminen

Hallituksen on kutsuttava yhdistyksen kokoukset koolle vähintään seitsemän vuorokautta ennen kokousta jäsenille postitetuilla kirjeillä tai sähköpostilla.

11. Varsinaiset kokoukset

Yhdistyksen kevätkokouksessa käsitellään seuraavat asiat:
	1. kokouksen avaus
	2. valitaan kokouksen puheenjohtaja, sihteeri, kaksi pöytäkirjantarkastajaa ja 	tarvittaessa kaksi ääntenlaskijaa    
	3. todetaan kokouksen laillisuus ja päätösvaltaisuus
	4. hyväksytään kokouksen työjärjestys
	5. esitetään tilinpäätös, vuosikertomus ja tilintarkastajien lausunto
	6. päätetään tilinpäätöksen vahvistamisesta ja vastuuvapauden myöntämisestä 	hallitukselle ja muille vastuuvelvollisille
	7. käsitellään muut kokouskutsussa mainitut asiat.

Yhdistyksen syyskokouksessa käsitellään seuraavat asiat:
	1. kokouksen avaus
	2. valitaan kokouksen puheenjohtaja, sihteeri, kaksi pöytäkirjantarkastajaa ja 	tarvittaessa kaksi ääntenlaskijaa
	3. todetaan kokouksen laillisuus ja päätösvaltaisuus
	4. hyväksytään kokouksen työjärjestys
	5. vahvistetaan toimintasuunnitelma, tulo- ja menoarvio sekä liittymis- ja 	jäsenmaksun suuruus seuraavalle kalenterivuodelle
	6. valitaan hallituksen puheenjohtaja ja muut jäsenet 
	7. valitaan yksi tai kaksi tilintarkastajaa ja heille varatilintarkastajat
	8. käsitellään muut kokouskutsussa mainitut asiat.

Mikäli yhdistyksen jäsen haluaa saada jonkin asian yhdistyksen kevät- tai syyskokouksen käsiteltäväksi, on hänen ilmoitettava siitä kirjallisesti hallitukselle niin hyvissä ajoin, että asia voidaan sisällyttää kokouskutsuun.

12. Sääntöjen muuttaminen ja yhdistyksen purkaminen

Päätös sääntöjen muuttamisesta ja yhdistyksen purkamisesta on tehtävä yhdistyksen kokouksessa vähintään kolmen neljäsosan (3/4) enemmistöllä annetuista äänistä. Kokouskutsussa on mainittava sääntöjen muuttamisesta tai yhdistyksen purkamisesta.

Yhdistyksen purkautuessa käytetään yhdistyksen varat yhdistyksen tarkoituksen edistämiseen purkamisesta päättävän kokouksen määräämällä tavalla. Yhdistyksen tullessa lakkautetuksi käytetään sen varat samaan tarkoitukseen.